חמישה בני אדם נפצעו היום (חמישי) בתאונת דרכים בין שני כלי רכב פרטיים ומשאית בכביש 70 בין צומת התשבי למחלף תות לכיוון דרום, סמוך ליקנעם. שניים מהם נפצעו באורח קשה, בהם פעוט כבן שנתיים עם פגיעת בטן וצעיר בשנות ה-20 לחייו עם חבלות בראש ובחזה. שלושה בני אדם נוספים נפצעו באורח בינוני - גבר כבן 30, צעיר כבן 27 ונערה כבת 17. הפצועים פונו למרכז הרפואי רמב''ם בחיפה.
מבירור ראשוני עולה כי נוסעי הרכב הפרטי שבו מהילולה בהר מירון. בוחני התנועה של המשטרה פתחו בחקירה לבירור נסיבות התאונה וכמו כן, נבחנת מעורבותה של משאית ועליה מיכל טנק הנושא כלור.
כוחות המשטרה חסמו את הכביש לכיוון דרום מצומת הקישון לצומת התשבי. שוטרים תנועה נמצאים במקום ומפנים את ציבור הנהגים לדרכים חלופיות.
"הסיבה לתאונה בבקעה - נהג המכונית נרדם"
פרמדיק מד"א, מוחמד אלגדיר, שהגיע למקום סיפר כי "כשהגענו למקום ראינו רכב הפוך במרכז הכביש. שלושה פצועים במצב קשה ובינוני, בהם פעוט כבן שנתיים שכבו על הכביש בהכרה ושני פצועים נוספים במצב בינוני היו לכודים ברכב. מיד התחלנו להעניק להם טיפול רפואי שכלל קיבועים, עצירת דימומים ומתן תרופות לשיכוך כאבים. העלנו אותם במהירות לניידות לטיפול נמרץ ולאמבולנסים של מד"א שהגיעו לזירה ופינינו אותם במהירות לבית החולים רמב"ם בחיפה. תוך כדי הטיפול והפינוי לבית החולים אחד מהפצועים סיפר לנו שהם היו בלילה בהילולה במירון והיו בדרכם חזרה לביתם שבמרכז הארץ".
לוחמי כיבוי והצלה שהוזעקו למקום פעלו כדי לוודא שמטענה של המשאית שנושאת מכולת טנק עם כלור אינה נפגעה, והחלו לנתק את מקורות האנרגיה ברכבים הפרטיים המעורבים בתאונה.
לפני עשור, חמישה בני משפחה נהרגו בתאונת דרכים קטלנית שאירעה בכביש הבקעה בעת שחזרו מההילולה במירון. בין ההרוגים, נפתלי הרץ ועקנין בן 36 ושני בניו, נחמן בן תשע ונתן בן שבע. שני ההרוגים הנוספים הם נתן אוספרסקי בן 30 ונפתלי וידבסקי בן שמונה, בנו של נהג הרכב. כל ההרוגים הם תושבי שכונת מאה שערים בירושלים. התאונה התרחשה כאשר רכב פרטי התנגש באוטובוס סמוך למושב ארגמן בבקעת הירדן.